Υπόθεση T‑159/15
Puma SE
κατά
Γραφείου Διανοητικής Ιδιοκτησίας της Ευρωπαϊκής Ένωσης
«Σήμα της Ευρωπαϊκής Ένωσης – Διαδικασία ανακοπής – Αίτηση καταχωρίσεως εικονιστικού σήματος της Ευρωπαϊκής Ένωσης απεικονίζοντος αιλουροειδές σε άλμα – Προγενέστερα εικονιστικά διεθνή σήματα απεικονίζοντα αιλουροειδές σε άλμα – Σχετικός λόγος απαραδέκτου – Χρηστή διοίκηση – Απόδειξη περί της φήμης της οποίας χαίρουν τα προγενέστερα σήματα – Άρθρο 8, παράγραφος 5, του κανονισμού (ΕΚ) 207/2009»
Περίληψη – Απόφαση του Γενικού Δικαστηρίου (έβδομο τμήμα)
της 9ης Σεπτεμβρίου 2016
1.      Σήμα της Ευρωπαϊκής Ένωσης – Διαδικασία προσφυγής – Προσφυγή ενώπιον δικαιοδοτικού οργάνου της Ένωσης – Αρμοδιότητα του Γενικού Δικαστηρίου – Έλεγχος της νομιμότητας των αποφάσεων των τμημάτων προσφυγών – Επανεξέταση των πραγματικών περιστατικών με γνώμονα αποδεικτικά στοιχεία τα οποία δεν είχαν προσκομισθεί προγενέστερα ενώπιον των οργάνων του EUIPO – Αποκλείεται
(Κανονισμός 207/2009 του Συμβουλίου, άρθρο 65)
2.      Σήμα της Ευρωπαϊκής Ένωσης – Αποφάσεις του EUIPO – Αρχή της ίσης μεταχειρίσεως – Αρχή της χρηστής διοικήσεως – Προγενέστερης πρακτική του EUIPO ως προς την έκδοση αποφάσεων – Αρχή της νομιμότητας – Ανάγκη αυστηρής και πλήρους εξετάσεως σε κάθε συγκεκριμένη περίπτωση
3.      Σήμα της Ευρωπαϊκής Ένωσης – Ορισμός και κτήση του σήματος της Ευρωπαϊκής Ένωσης – Σχετικοί λόγοι απαραδέκτου – Ανακοπή ασκηθείσα από τον δικαιούχο πανομοιότυπου ή παρόμοιου προγενέστερου σήματος που χαίρει φήμης – Διεύρυνση της προστασίας που παρέχεται βάσει του προγενέστερου σήματος το οποίο χαίρει φήμης ώστε να περιλαμβάνει και προϊόντα ή υπηρεσίες που δεν ομοιάζουν – Προϋποθέσεις – Φήμη του σήματος εντός του κράτους μέλους ή εντός της Ένωσης – Απόφαση αποκλίνουσα της προγενέστερης πρακτικής του EUIPO ως προς την έκδοση αποφάσεων όσον αφορά τη φήμη της οποίας χαίρει το προγενέστερο σήμα – Υποχρέωση αιτιολογήσεως
(Κανονισμός 207/2009 του Συμβουλίου, άρθρα 8 § 5 και 75, πρώτη περίοδος· κανονισμός 2868/95 της Επιτροπής, άρθρο 1, κανόνας 50 § 1, εδ. 3)
4.      Σήμα της Ευρωπαϊκής Ένωσης – Διαδικασία προσφυγής – Προσφυγή κατά αποφάσεως του τμήματος ανακοπών του EUIPO – Εξέτασή της από το τμήμα προσφυγών – Περιεχόμενο – Πραγματικά περιστατικά και αποδεικτικά στοιχεία που δεν είχαν προβληθεί ή προσκομισθεί, αντιστοίχως, προς στήριξη της ανακοπής εντός της ταχθείσας προς τούτο προθεσμίας – Δυνατότητα να λαμβάνονται υπόψη – Εξουσία εκτιμήσεως του τμήματος προσφυγών
(Κανονισμός 207/2009 του Συμβουλίου, άρθρο 76 § 2· κανονισμός 2868/95 της Επιτροπής, άρθρο 1, κανόνας 50 § 1, εδ. 3)
5.      Σήμα της Ευρωπαϊκής Ένωσης – Ορισμός και κτήση του σήματος της Ευρωπαϊκής Ένωσης – Σχετικοί λόγοι απαραδέκτου – Ανακοπή ασκηθείσα από τον δικαιούχο πανομοιότυπου ή παρόμοιου προγενέστερου σήματος που χαίρει φήμης – Διεύρυνση της προστασίας που παρέχεται βάσει του προγενέστερου σήματος το οποίο χαίρει φήμης ώστε να περιλαμβάνει και προϊόντα ή υπηρεσίες που δεν ομοιάζουν – Προϋποθέσεις – Συσχετισμός μεταξύ των σημάτων – Κριτήρια εκτιμήσεως
(Κανονισμός 207/2009 του Συμβουλίου, άρθρο 8 § 5)
1.      Βλ. το κείμενο της αποφάσεως.
(βλ. σκέψη 14)
2.      Βλ. το κείμενο της αποφάσεως.
(βλ. σκέψη 20)
3.      Λαμβανομένων υπόψη των αρχών της ίσης μεταχειρίσεως και της χρηστής διοικήσεως, το Γραφείου Διανοητικής Ιδιοκτησίας της Ευρωπαϊκής Ένωσης (EUIPO) πρέπει, στο πλαίσιο της εξετάσεως αιτήσεως καταχωρίσεως σήματος της Ευρωπαϊκής Ένωσης, να λαμβάνει υπόψη τις αποφάσεις που έχουν ήδη εκδοθεί επί παρόμοιων αιτήσεων και να διερωτάται με ιδιαίτερη προσοχή για το αν πρέπει ή όχι να αποφασίσει κατά τον ίδιο τρόπο. Δεδομένης της υποχρεώσεώς του αιτιολογήσεως, το τμήμα προσφυγών δεν μπορεί να αποκλίνει της πρακτικής του EUIPO ως προς την έκδοση αποφάσεων χωρίς να παραθέσει την παραμικρή εξήγηση όσον αφορά τους λόγους για τους οποίους έκρινε ότι οι διαπιστώσεις περί πραγματικών περιστατικών σχετικά με τη φήμη των προγενέστερων σημάτων, στις οποίες είχε προβεί στις αποφάσεις αυτές, δεν ασκούν ή δεν ασκούν πλέον επιρροή στην προκειμένη περίπτωση. Η διαπίστωση περί της φήμης των προγενέστερων σημάτων αποτελεί διαπίστωση περί των πραγματικών περιστατικών που δεν εξαρτάται από το σήμα του οποίου ζητείται η καταχώριση.
Εξάλλου, σε περιπτώσεις κατά τις οποίες οι προγενέστερες αποφάσεις του EUIPO τις οποίες επικαλείται προσφεύγων δεν συνοδεύονται από προσκομισθέντα στο πλαίσιο των διαδικασιών αυτών αποδεικτικά στοιχεία περί της φήμης των προγενέστερων σημάτων, το τμήμα προσφυγών οφείλει, σύμφωνα με την αρχή της χρηστής διοικήσεως, είτε να ζητήσει από τον προσφεύγοντα να προσκομίσει συμπληρωματικά αποδεικτικά στοιχεία σχετικά με τη φήμη της οποίας χαίρουν τα προγενέστερα σήματα –έστω και για να τα απορρίψει τελικώς κατόπιν εξετάσεως– όπως του παρέχει τη δυνατότητα ο κανόνας 50, παράγραφος 1, τρίτο εδάφιο, του κανονισμού 2868/95, περί της εφαρμογής του κανονισμού 40/94 για το κοινοτικό σήμα, είτε να παραθέσει τους λόγους για τους οποίους εκτιμά ότι οι διαπιστώσεις στις οποίες προέβη στις προγενέστερες αυτές αποφάσεις ως προς τη φήμη των προγενέστερων σημάτων πρέπει να απορριφθούν.
(βλ. σκέψεις 20, 33-35, 37)
4.      Βλ. το κείμενο της αποφάσεως.
(βλ. σκέψη 36)
5.      Βλ. το κείμενο της αποφάσεως.
(βλ. σκέψεις 41, 42)